La Carretera de Llíria es converteix en punt de trobada comercial dissabte que ve 5 de març
2025-07-24

Un dels eixos comercials de Burjassot, la Carretera de Llíria, serà el punt de trobada dels ciutadans del municipi dissabte que ve 5 de març. Un punt de compres, de dinamització comercial, de foment del comerç, d’ofertes, de descobrir productes…en definitiva, un dia festiu de promoció del comerç local.

De la mà de la Regidoria de Promoció Econòmica, dirigida per Roc Senent, i de CEMEF SLU, i després de l’èxit d’anys anteriors, la citada via es tallarà al trànsit rodat perquè, tant veïns com a visitants, puguen conéixer d’una manera més dinàmica, amb animacions i altres activitats, la gran diversitat de productes que ofereixen els comerciants d’aquest eix comercial.

Des de CEMEF han informat que la participació en aquesta campanya és gratuïta per als comerciants i hostalers de l’eix comercial de Carretera de Llíria i, atenent a l’objectiu de fomentar la cooperació entre comerços, “convidem a tots aquells comerços situats en Carretera de Llíria perquè “apadrinen” un altre comerç no situat en aquest eix perquè puguen participar també en aquesta campanya establint-se sinergies de col·laboració entre tots dos”.

Els establiments interessats a participar, hauran de posar-se en contacte amb l’Àrea de Promoció Econòmica en el telèfon 963160250 o en el correu electrònic empresas2@cemef.com.